“เฟด” เปิดแบบจำลอง “GDPNow” ชี้เศรษฐกิจสหรัฐ Q3 ขยายตัว 2.1%
“เฟด” เปิดคาดการณ์แบบจำลอง GDPNow บ่งชี้เศรษฐกิจสหรัฐขยายตัว 2.1% ในไตรมาส 3/65
“เฟด” เปิดคาดการณ์แบบจำลอง GDPNow บ่งชี้เศรษฐกิจสหรัฐขยายตัว 2.1% ในไตรมาส 3/65
1 ส.ค. 2565

ธนาคารกลางสหรัฐ (เฟด) สาขาแอตแลนตา เปิดเผยว่า แบบจำลองคาดการณ์ GDPNow แสดงให้เห็นว่า เศรษฐกิจสหรัฐขยายตัว 2.1% ในไตรมาส 3/65
โดยการคาดการณ์ดังกล่าวมีขึ้น หลังจากที่กระทรวงพาณิชย์สหรัฐเปิดเผยตัวเลขประมาณการครั้งที่ 1 สำหรับผลิตภัณฑ์มวลรวมภายในประเทศ (GDP) ประจำไตรมาส 2 เมื่อสัปดาห์ที่แล้ว โดยระบุว่าเศรษฐกิจสหรัฐหดตัว 0.9% หลังจากเปิดเผยก่อนหน้านี้ว่า GDP หดตัว 1.6% ในไตรมาส 1
ทั้งนี้การที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอย “ทางเทคนิค” โดยเข้าเกณฑ์นิยามของการเกิดภาวะเศรษฐกิจถดถอย
อย่างไรก็ดี นายเจอโรม พาวเวล ประธานธนาคารกลางสหรัฐ (เฟด) ยืนยันว่า เขาไม่คิดว่าเศรษฐกิจสหรัฐกำลังเข้าสู่ภาวะถดถอย เนื่องจากหลายภาคส่วนในระบบเศรษฐกิจยังคงมีความแข็งแกร่ง ซึ่งรวมถึงตลาดแรงงาน
ขณะที่ผ่านมา สำนักงานวิจัยเศรษฐกิจแห่งชาติสหรัฐ (NBER) ถือเป็นหน่วยงานที่จะตัดสินเกี่ยวกับการขยายตัวหรือการถดถอยของเศรษฐกิจสหรัฐ โดยจะมีการพิจารณาจากหลายปัจจัย ได้แก่ การจ้างงาน, การบริโภคการผลิตในภาคอุตสาหกรรม, และรายได้ส่วนบุคคล ก่อนที่จะทำการประกาศอย่างเป็นทางการ